ET Euroopa Liidu Teataja L 74/14

KOMISJONI MÄÄRUS (EÜ) nr 232/2009,

19. märts 2009,

milles käsitletakse söödalisandi Saccharomyces cerevisiae NCYC Sc47 uue kasutusviisi lubamist piimapühvlite söödas (loa omanik Société Industrielle Lesaffre)

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2,

ning arvestades järgmist:

(1) Määruses (EÜ) nr 1831/2003 on sätestatud loomasöötades kasutatavate söödalisandite lubamise kord ning selliste lubade andmise alused ja menetlused.

(2) Kooskõlas määruse (EÜ) nr 1831/2003 artikliga 7 on esitatud taotlus lisas nimetatud preparaadi lubamiseks. Taotlusele olid lisatud kõnealuse määruse artikli 7 lõikes 3 nõutud andmed ja dokumendid.

(3) Taotlus käsitleb preparaadi Saccharomyces cerevisiae NCYC Sc47 uue kasutusviisi lubamist piimapühvlite söödalisandina, mis liigitatakse söödalisandite kategooriasse „zootehnilised lisandid”.

(4) Preparaadi Saccharomyces cerevisiae NCYC Sc47 kasutamist lubati komisjoni määrusega (EÜ) nr 1811/2005 (2) kasutada lüpsilehmade puhul, komisjoni määrusega (EÜ) nr 316/2003 (3) nuumveiste puhul, komisjoni määrusega (EÜ) nr 2148/2004 (4) (võõrutatud) põrsaste puhul, komisjoni määrusega (EÜ) nr 1288/2004 (5) emiste puhul, komisjoni määrusega nr (EÜ) 600/2005 (6) broilerküülikute puhul, komisjoni määrusega (EÜ) nr 186/2007 (7) hobuste puhul, komisjoni määrusega (EÜ) nr 188/2007 (8) lüpsikitsede ja lüpsilammaste puhul, komisjoni määrusega (EÜ) nr 1447/2006 (9) nuumlammaste puhul ja komisjoni määrusega (EÜ) nr 209/2008 (10) nuumsigade puhul.

(5) On esitatud uusi andmeid, millega toetatakse loa saamise taotlust piimapühvlite puhul. Euroopa Toiduohutusamet on jõudnud 21. oktoobril 2008 esitatud arvamuses (11) järeldusele, et preparaati Saccharomyces cerevisiae NCYC Sc47, mida toodab loa taotleja Société Industrielle Lesaffre, võib pidada sihtliikide, tarbijate ja keskkonnamõju seisukohast ohutuks. Arvamuses öeldakse ka, et preparaadi kasutamisega piimapühvlite söödas ei kaasne ilmselt kasutajatele mingeid ohte. Selle arvamuse kohaselt saab selle preparaadiga oluliselt suurendada piima valgusisaldust ning selle preparaadi kasutamine ei tekita kõnealusele lisatavale loomakategooriale kahjulikke mõjusid. Euroopa Toiduohutusameti arvates ei ole vajadust turustamisjärgse järelevalve erinõuete järele. Kõnealuses arvamuses kinnitatakse ka määrusega (EÜ) nr 1831/2003 asutatud ühenduse tugilabori aruanne söödalisandi analüüsimeetodi kohta söödas.

(6) Kõnealuse preparaadi hindamine näitab, et määruse (EÜ) nr 1831/2003 artiklis 5 sätestatud tingimused kasutamise lubamiseks on täidetud. Seepärast tuleks anda luba kõnealuse preparaadi kasutamiseks käesoleva määruse lisas esitatud viisil.

(7) Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Lisas nimetatud preparaati, mis kuulub söödalisandite kategooriasse „zootehnilised lisandid” ja funktsionaalrühma „soolestiku mikrofloorat tasakaalustavad ained”, lubatakse kasutada söödalisandina loomasöötades kõnealuses lisas esitatud tingimustel.

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 19. märts 2009 Komisjoni nimel komisjoni liige Androulla VASSILIOU

(1) ELT L 268, 18.10.2003, lk 29.

(2) ELT L 291, 5.11.2005, lk 12.

(3) ELT L 46, 20.2.2003, lk 15.

(4) ELT L 370, 17.12.2004, lk 24.

(5) ELT L 243, 15.7.2004, lk 10.

(6) ELT L 99, 19.4.2005, lk 5.

(7) ELT L 63, 1.3.2007, lk 6.

(8) ELT L 57, 24.2.2007, lk 3.

(9) ELT L 271, 30.9.2006, lk 28.

(10) ELT L 63, 7.3.2008, lk 3.

(11) Scientific Opinion of the Panel on Additives and Products or Substances used in Animal Feed on the safety and efficacy of Biosaf Sc47 (Saccharomyces cerevisiae NCYC Sc47) as feed additive for diary buffaloes. The EFSA Journal (2008) 837, lk 1–10.